Fleischer er, under pseudonymet «Jarmann», en av to hovedpersoner i Hans Jægers dokumentariske roman (1885), ved siden av jeg-personen «Herman Eek» som er Jæger selv. I Jægers fremstilling er Fleischer «flittig, flink og kristeligsindet» og har kommet fra hjemstedet Voss til Christiania for å studere. Han finner seg dårlig til rette i hovedstaden, prøver seg uten særlig hell på ulike studier og oppsøker hyppig prostituerte, men har ingen egentlige relasjoner med andre enn en håndfull bohemvenner som oppmuntrer hans pessimistiske tankebaner. Etter en tids veksling mellom frustrasjon og apati sier han farvel til sine venner og skyter seg på Tjuvholmen. Mot slutten av livet er han preget av en «mekanisk stemning», som om «han gik i søvne». Vennene vet om selvmordsplanene, men gjør ingen ting for å stoppe ham. I begravelsen stiller Jæger med stenografiblokk for å få med seg gravtalen ord for ord for å kunne bruke den i sitt romanprosjekt, til stor offentlig forargelse. Det siste av de ni bohêmbudene som ble publisert anonymt i bladet i 1889, muligens som en parodi på Jæger, var «du ta live a dei», men Fleischer var den eneste i kretsen av Kristiania-bohemer som gjorde alvor av dette.